Kritériá na oprávnenie používať označenie fakultná škola alebo fakultné školské zariadenie

Ministerstvo školstva, výskumu, vývoja a mládeže Slovenskej republiky (ďalej len „ministerstvo“) v súlade s ustanovením § 76 ods. 2 zákona č. 300/2025 Z. z. o vysokých školách a o zmene a doplnení niektorých zákonov (vysokoškolský zákon) vydáva Kritériá na oprávnenie pre školu alebo školské zariadenie popri svojom názve používať označenie „fakultná škola“ alebo „fakultné školské zariadenie“ (ďalej len „kritériá“).

(1) Oprávnenie používať označenie „fakultná škola“ alebo „fakultné školské zariadenie“ (ďalej aj „označenie“) je súčasťou zmluvy o praktickom vyučovaní v učiteľských študijných programoch, ktorá sa uzatvára medzi vysokou školou uskutočňujúcou učiteľské študijné programy[footnoteRef:1] a školou alebo školským zariadením[footnoteRef:2]. Ak škola alebo školské zariadenie v čase uzatvorenia zmluvy o praktickom vyučovaní plní tieto kritériá, súčasťou zmluvy o praktickom vyučovaní je oprávnenie pre školu alebo školské zariadenie popri svojom názve používať označenie „fakultná škola“ alebo „fakultné školské zariadenie“ počas trvania zmluvy o praktickom vyučovaní (ďalej aj „zmluva“). Škola alebo školské zariadenie, ktorá plní kritériá, nemá oprávnenie používať označenie, ak nemá uzatvorenú zmluvu s vysokou školou (splnenie kritérií je teda nevyhnutnou, ale nie postačujúcou podmienkou; potrebný je aj súhlas vysokej školy, ktorá zmluvu uzatvára). [1:  V zmysle § 62 zákona č. 300/2025 Z.z., učiteľský študijný program sa zameriava na zvládnutie použitia teoretických a didaktických poznatkov pri výkone pracovnej činnosti pedagogického zamestnanca.]  [2:  V zmysle zákona č. 245/2008, ktorý definuje sústavu škôl a sústavu školských zariadení. V prípade, že škola alebo školské zariadenie nemá vlastnú právnu subjektivitu, zmluvu uzatvára zriaďovateľ.] 

(2) Kritériá nižšie sú definované pre školu. V prípade školských zariadení sa aplikujú kritériá na školu upravené podľa pravidiel uvedených v aplikačnej doložke.
(3) Pre získanie oprávnenia používať označenie, škola alebo školské zariadenie musí splniť všetky nižšie definované kritériá. 
(4) V prípade, že škola alebo školské zariadenie je súčasťou školy alebo organizačnou zložkou spojenej školy alebo školského zariadenia, takáto škola alebo školské zariadenie sa pre účely plnenia kritérií a oprávnenia používať označenie posudzuje samostatne. Zmluvu v tomto prípade uzatvára príslušná (spojená) škola alebo školské zariadenie a zmluva jasne určí a pomenuje, ktorá súčasť alebo organizačná zložka alebo zložky školy alebo školského zariadenia získali označenie „fakultná škola“ alebo „fakultné školské zariadenie“. Ak vysoká škola prejaví záujem o realizáciu praktického vyučovania vo viacerých organizačných zložkách spojenej školy a tieto organizačné zložky samostatne splnili kritériá, oprávnenie používať označenie pre všetky tieto organizačné zložky môže byť súčasťou jednej zmluvy medzi vysokou školou a spojenou školou.
(5) Splnenie kritérií posudzuje vysoká škola, s ktorou škola uzatvára zmluvu. Na proces overovania plnenia kritérií má vysoká škola vytvorený vlastný postup alebo vnútorný predpis, pričom splnenie kritérií musí byť preukázateľné. Škola alebo školské zariadenie v prípade záujmu stať sa fakultnou školou alebo fakultným školským zariadením poskytne potrebné dôkazy o plnení kritérií príslušnej vysokej škole. 
(6) Podľa § 76 ods. 3, príslušná vysoká škola priebežne kontroluje plnenie kritérií; ak ich škola alebo školské zariadenie prestane plniť, príslušná vysoká škola ukončí zmluvu o praktickom vyučovaní, ktorej súčasťou je udelenie oprávnenia používať označenie „fakultná škola“ a „fakultné školské zariadenie“[footnoteRef:3]. Odporúča sa, aby priebežnú kontrolu vykonala vysoká škola minimálne jedenkrát ročne, štandardne ku dňu ukončenia obdobia školského vyučovania, teda 30.6. alebo na základe podnetu. Ak vysoká škola akýmkoľvek spôsobom identifikuje alebo je informovaná o neplnení kritérií, zmluvu ukončí bez zbytočného odkladu. [3:  Vysoká škola môže s takouto školou alebo školským zariadením naďalej uzatvoriť zmluvu o praktickom vyučovaní v zmysle § 76 ods. 1 zákona č. 300/2025 Z.z., teda zmluvu ktorej súčasťou nie je oprávnenie používať označenie.] 

(7) Podľa § 76 ods. 4 vysoká škola zverejňuje na svojom webovom sídle zoznam škôl a školských zariadení, s ktorými má uzatvorenú zmluvu o praktickom vyučovaní, vrátane zmlúv, ktorých súčasťou je oprávnenie používať označenie „fakultná škola“ alebo „fakultné školské zariadenie“.[footnoteRef:4]  [4:  Je žiaduce, aby o uzatvorení alebo ukončení takejto zmluvy upovedomila vysoká škola aj ministerstvo.] 

(8) Tieto kritériá nadobúdajú účinnosť 1. 9. 2026.

Kritériá pre školu
1. Inštitucionálne nastavenie 
1.1. Škola je zapísaná v registri škôl a školských zariadení.
1.2. Zriaďovateľ školy udelil písomný súhlas s používaním označenia „fakultná škola“. 
1.3. Rada školy a pedagogická rada prerokovala používanie označenia.  
1.4. Škola preukáže predchádzajúcu spoluprácu s vysokou školou v oblasti praktického vyučovania v rámci učiteľských študijných programov v období posledných troch rokov pred posúdením.

2. Personálne zabezpečenie
2.1. Riaditeľ školy aktívne manažuje spoluprácu s vysokou školou v oblasti praktického vyučovania (najmenej schvaľuje plán praktického vyučovania a výber sprevádzajúcich zamestnancov), a vytvára podmienky pre realizáciu praktického vyučovania a činnosť sprevádzajúcich zamestnancov. 
2.2. Škola má najmenej štyroch sprevádzajúcich pedagogických zamestnancov alebo odborných zamestnancov, ktorí vedú praktické vyučovanie (ďalej len „sprevádzajúci zamestnanec“). Títo sprevádzajúci zamestnanci spĺňajú podmienky podľa § 76 ods. 5 zákona a zároveň získali a vyučujú aprobáciu, ktorá zodpovedá študijným programom príslušnej vysokej školy.[footnoteRef:5]  [5:  T.j. ak napríklad vysoká škola realizuje učiteľské študijné programy iba vo vybraných kombináciách predmetov / vo vybraných vzdelávacích oblastiach (napr. matematika a informatika), tak fakultná škola, s ktorou takáto vysoká škola uzatvára zmluvu o praktickom vyučovaní musí mať najmenej 4 sprevádzajúcich zamestnancov, ktorí získali príslušnú aprobáciu a tieto predmety aj vyučujú. ] 

2.3. Sprevádzajúci zamestnanci absolvovali do začiatku výkonu činnosti sprevádzajúceho zamestnanca vo fakultnej škole úvodný vzdelávací program v rozsahu najmenej 20 hodín organizovaný príslušnou vysokou školou alebo ňou poverenou organizáciou, zameraný najmä na odbornú supervíziu a vedenie študentov, poskytovanie spätnej väzby a hodnotenie študentov. Sprevádzajúci zamestnanci sa tiež zúčastnia ďalšieho priebežného vzdelávania zameraného na rozvoj kompetencií vedenia praktického vyučovania aj s ohľadom na špecifiká aprobácií podľa požiadaviek vysokej školy, najviac však v celkovom dodatočnom rozsahu 30 hodín. Absolvovanie úvodného a ďalšieho vzdelávania sa potvrdzuje dokladom.
2.4. Sprevádzajúci zamestnanci vykonávajú najmä tieto činnosti 
· zúčastňujú sa na plánovaní a organizácii praktického vyučovania študentov, 
· odborne vedú a usmerňujú študentov, poskytujú priebežnú podporu a spätnú väzbu, 
· umožňujú študentovi využívať inovatívne prístupy vo výchove a vzdelávaní,
· vypracúvajú hodnotenie praktického vyučovania študenta. 
2.5. Škola má určenú kontaktnú osobu pre spoluprácu s vysokou školou, ktorá pomáha s plánovaním a organizáciou praktického vyučovania, koordinuje činnosť sprevádzajúcich zamestnancov a komunikuje so zodpovednou osobou za koordinovanie praktického vyučovania na vysokej škole. 

3. Materiálno-technické a organizačné zabezpečenie
3.1. Škola má primerané materiálno-technické vybavenie umožňujúce praktické vyučovanie v príslušných vyučovacích predmetoch a vzdelávacích oblastiach v rozsahu požadovanom vysokou školou a je schopná organizačne zabezpečiť prítomnosť a činnosť študentov počas praktického vyučovania (najmä rozvrhové a priestorové podmienky, prístup do tried, možnosť hospitácií).  
3.2. Škola je kapacitne schopná zabezpečiť praktické vyučovanie v rozsahu dohodnutom s vysokou školou, najmenej však 1 000 študent-hodín ročne[footnoteRef:6] a to v jednotlivých formách praktického vyučovania uvedených v predmetoch študijných programov príslušnej vysokej školy, vrátane hospitácií, asistencie pri výučbe, či samotnej výučby študentov. [6:  Pojmom „študent-hodín“ sa myslí počet študentov násobený počtom hodín. Ak napr. škola prijme 20 študentov, z ktorých každý strávi na škole celkovo 50 hodín praktického vyučovania v danom roku, tak škola plní požadovaný rozsah.] 

3.3. Škola informuje zákonných zástupcov o spolupráci s vysokou školou a zabezpečí, aby činnosť študenta a vysokoškolského učiteľa bola v súlade s právnymi predpismi na ochranu osobných údajov a práv detí a žiakov. 
3.4. Škola umožní určeným zamestnancom vysokej školy vstupovať do priestorov a kontrolovať priebeh praktického vyučovania.

4. Kvalita výchovnovzdelávacieho prostredia a praktického vyučovania
4.1. Škola preukáže úroveň svojej činnosti prostredníctvom aktuálnej správy o výsledku inšpekčného výkonu vykonaného Štátnou školskou inšpekciou, ak bol vykonaný, z ktorej vyplýva, že výchovno-vzdelávací proces dosahuje minimálne dobrú úroveň v hodnotiacej škále Štátnej školskej inšpekcie. 
4.2. V dostupných správach o výsledku inšpekčného výkonu nie sú za obdobie predchádzajúcich 10 rokov zistenia, z ktorých vyplýva: 
a) ohrozenie bezpečnosti a zdravia detí a žiakov, 
b) závažné porušovanie práv detí a žiakov, 
c) závažné nedostatky v kvalite výchovno-vzdelávacieho procesu. 
4.3. Škola priebežne (min. raz ročne) systematicky vyhodnocuje kvalitu a priebeh praktického vyučovania, vrátane zbierania spätnej väzby, a výsledky hodnotenia reflektuje vo svojej ďalšej činnosti.

5. Spolupráca medzi školou a vysokou školou
5.1. Škola umožňuje vysokej škole zapájať sa do procesov školy vymedzených na základe dohody školy a vysokej školy (napríklad tvorba školského vzdelávacieho programu).
5.2. Škola umožňuje vysokej škole realizovať výskum, vysokoškolským učiteľom zabezpečovať časť vzdelávania a výchovy na škole a inak participuje na vzájomnej spolupráci vymedzenej na základe dohody školy a vysokej školy. 
5.3. Škola pravidelne komunikuje s vysokou školou o organizácii a kvalite praktického vyučovania študentov, poskytuje spätnú väzbu a zúčastňuje sa stretnutí s vysokou školou a prípadne inými fakultnými školami.  

6. Úroveň rozvoja školy 
Škola získa celkovo min. 8 bodov a min. 1 bod na každom z nasledujúcich bodovo hodnotených indikátorov, ktorých cieľom je zachytiť celkovú úroveň rozvoja školy a jej pripravenosť poskytnúť komplexnú a kvalitnú prípravu pre študentov učiteľských študijných programov.
6.1. Kultúra a strategický rozvoj školy 
· 0 bodov – škola nepristupuje systematicky k vlastnému rozvoju, nemá víziu ani plán rozvoja; profesijný rozvoj zamestnancov prebieha v medziach zákonných povinností,
· 1–2 body – škola má čiastkové plány a predstavy na zlepšenie sa vo vybraných oblastiach; podporuje kultúru spolupráce a zdieľanie skúseností medzi zamestnancami aj ich profesijný rozvoj, vytvára podmienky na vzájomné hospitácie a poskytovanie spätnej väzby,
· 3 body – škola má vlastnú víziu a plán zlepšovania sa, realizuje prieskumy či inak získava spätnú väzbu, na základe ktorej realizuje ďalšie kroky na zvýšenie kvality výchovno-vzdelávacieho procesu; škola systematicky vytvára podmienky na pravidelnú odbornú spoluprácu zamestnancov a má rozvinutý systém profesijného rozvoja zamestnancov, ktorého štandardnou a preukázateľnou súčasťou sú aj pravidelné hospitácie či iné nástroje.
6.2. Aktívnosť a inovatívnosť školy
· 0 bodov – škola nie je zapojená do projektov ani systematických inovačných aktivít, nové odporúčania aplikuje len veľmi príležitostne v minimálnom rozsahu,
· 1–2 body – škola využíva príležitosti, je zapojená do regionálnych projektov alebo realizuje vlastné projekty; aktívne využíva materiály z katalógu inovácií a ďalšie príklady dobrej praxe a odporúčania zdieľané ministerstvom či inými organizáciami v rôznych oblastiach (napr. digitalizácia, duševné zdravie, prierezové zručnosti, rozvoj charakteru),
· 3 body - škola je zapojená do projektov s medzinárodným presahom, aktívne pilotuje a overuje nové vzdelávacie prístupy a stratégie alebo edukačné materiály, zapája sa do výskumných činností, prispieva materiálmi do katalógu inovácií a v niektorej oblasti / oblastiach je považovaná za lídra.
6.3. Spolupráca s partnermi školy a komunitou[footnoteRef:7] [7:  Posudzuje sa hĺbka a rozsah spolupráce školy so zainteresovanými stranami relevantnými pre jej druh a zameranie - najmä so zákonnými zástupcami a rodinami, miestnou komunitou, či neziskovými organizáciami, a u stredných odborných škôl osobitne so zamestnávateľmi.] 

· 0 bodov – spolupráca so zainteresovanými stranami prebieha na formálnej úrovni v medziach zákonných povinností a bez koncepčného rámca,
· 1–2 body – škola pravidelne realizuje aktivity smerom k zainteresovaným stranám nad rámec zákonných povinností, má nadviazané viaceré partnerstvá, 
· 3 body – škola má systematický prístup k spolupráci a zapájaniu zainteresovaných strán, ktorý úspešne implementuje a systematicky využíva na skvalitňovanie výchovno-vzdelávacieho procesu; zainteresované strany vystupujú ako spolutvorcovia školského života.
6.4. Inkluzívne a nediskriminačné prostredie 
· 0 bodov – škola nemá vytvorený podporný systém ani školský podporný tím. Podpora žiakov s individuálnymi potrebami je riešená výhradne nesystémovo (ad hoc) alebo prostredníctvom externej spolupráce len v prípade akútnej potreby. Chýba formálne ukotvenie inklúzie v dokumentácii školy, 
· 1–2 body – škola má princípy rovnosti, inklúzie a nediskriminácie zapracované v Školskom vzdelávacom programe, má zriadený školský podporný tím, avšak jeho činnosť sa zameriava primárne na riešenie už vzniknutých problémov a chýba mu hlbšie prepojenie s preventívnymi aktivitami, 
· 3 body – inkluzívny prístup je pevnou súčasťou procesov, riadenia a kultúry školy. Školský podporný tím je plne zintegrovaný do chodu školy. Systém podpory je komplexný (prepája prevenciu, intervenciu a monitoring) a jeho funkčnosť škola overuje a preukazuje v merateľných výsledkoch (napr. dochádzka, pozitívna klíma, progres žiakov či nízka miera predčasného ukončenia dochádzky). 

Kritériá pre školské zariadenie – aplikačná doložka
Vyššie uvedené kritériá pre školu sa na školské zariadenie aplikujú podľa nasledovných pravidiel.
· Kritériá 1.1, 1.2, 1.4; 2.1, 2.3, 2.4, 2.5; 3.3, 3.4; 4; 5 sa aplikujú rovnako, pričom pojmom škola sa v týchto kritériách rozumie školské zariadenie. 
· Kritériá 2.2, 3.1 a 3.2 sa aplikujú v upravenej verzii:
· Kritérium 2.2 znie: Školské zariadenie má najmenej troch sprevádzajúcich pedagogických zamestnancov alebo odborných zamestnancov, ktorí vedú praktické vyučovanie (ďalej len „sprevádzajúci zamestnanec“). Títo sprevádzajúci zamestnanci spĺňajú podmienky podľa § 76 ods. 5 zákona a zároveň vykonávajú pracovnú činnosť v kategórii pedagogického zamestnanca alebo odborného zamestnanca, ktorá zodpovedá profilu absolventa študijných programov uskutočňovaných príslušnou vysokou školou.
· Kritérium 3.1 znie: Školské zariadenie má primerané materiálno-technické vybavenie umožňujúce praktické vyučovanie v rozsahu požadovanom vysokou školou a je schopné organizačne zabezpečiť prítomnosť a činnosť študentov počas praktického vyučovania (najmä rozvrhové a priestorové podmienky, možnosť hospitácií).  
· Kritérium 3.2 znie: Školské zariadenie je kapacitne schopné zabezpečiť praktické vyučovanie v rozsahu dohodnutom s vysokou školou, najmenej však 750 študent-hodín ročne.
· Kritérium 1.3 a 6 sa na fakultné zariadenie neaplikuje.


